夢爲吳泰伯作勝兒歌
作者：劉景復
朝代：唐

paragraphs: 繁弦已停雜吹歇，勝兒調弄邏娑撥。
四弦攏撚三五聲，喚起邊風駐明月。
大聲嘈嘈奔淈淈，浪蹙波翻倒溟渤。
小弦切切怨颸颸，鬼哭神悲秋窸窣。
倒腕斜挑摯流電，春雷直戛騰秋鶻。
漢妃徒得端正名，秦女虛誇有仙骨。
我聞天寶十年前，涼州未作西戎窟。
麻衣右衽皆漢民，不省胡塵暫蓬勃。
太平之末狂胡亂，犬豕崩騰恣唐突。
玄宗未到萬里橋，東洛西京一時沒。
漢土民皆沒爲虜，飲恨吞聲空嗢咽。
時看漢月望漢天，怨氣衝星成彗孛。
國門之西八九鎮，高城深壘閉閑卒。
河湟咫尺不能收，輓粟推車徒兀兀。
今朝聞奏涼州曲，使我心神暗超忽。
勝兒若向邊塞彈，征人淚血應闌干。